עם כני נסע פרוסים המטוס הוא לא יציב בציר הסבסוב והמטוס דורש תפעול עדין בשביל להימנע מערעור היציבות הדינמית וכניסה להתבדרות. המטוס גם ממריא ונוחת עם "אף זקור" – זווית עלרוד גבוהה במיוחד, בצורה האופיינית למטוסי כנף דלתא ללא זנב ודורשת אימון מיוחד. מהירות ההקפה של המטוס היא 240 קשר, גישה לנחיתה מתבצעת ב-190 קשר כאשר הצפה מתבצעת ב-175 קשר. מהירות ההזדקרות של המטוס היא 150 קשר. המראה מתבצעת במהירות 165 קשר בתצורה נקייה/שני טילי חום.
קרבות אוויר.
כלי הנשק אוויר אוויר של המטוס היו טיל מאטרה R.530 "יהלום" מונחה מכ"ם חצי-אקטיבי עם טווח אפקטיבי של בין 1.6 קילומטר ועד 16 קילומטר, טילי חום קצרי טווח (טווח של 500 מטר ועד 3.2 קילומטר בתלות בדגם) עם ותותח (טווח של 100 מטר - 700 מטר). אי לכך הטווח הקטלני התאורטי של המיראז' הוא מ-100 מטר ועד 16,000 מטר אם כי טייסים לרוב נמנעו מלפתוח אש במטרות קרובות מ-200 מטר מחשש ששברים יפגעו במטוס שלהם.
במהלך היירוט הטייס ינסה להינעל על המטרה בעזרת המכ"ם. בשביל לעשות זאת, הטייס ישתמש בידית המכ"ם מאחורי ידית המצערת של המטוס. אם הנעילה הצליחה, נורית כחולה תהבהב ברמזור הימני בכוונת. בשביל שיגור טיל היהלום הייתה נדרשת הידלקות הנורית הכחולה וכן צליל שמע תואם באוזניות. בגלל שהטיל הוא חצי-אקטיבי, הטייס היה צריך לשמור על הנעילה על המטרה בשביל שהטיל יפגע. במקרה ואין אפשרות להינעל, או מרחק מהמטרה הוא קצר מדי, טיל החום הוא החלופה העיקרית. בעוד טיל היהלום יכל תאורטית להיות משוגר לעבר כל זווית של מטוס האויב, טילי חום דורש כיוונו לעבר הגזרה האחורית של היריב, בדרך כלל בזווית מזנב מוגבלת כדי שהטיל יתביית על הפליטה החמה של המטוס. בשביל שיגור הטיל, צריך להישמע טון באוזניות. טילי חום לא צריכים מעקב והם ממשיכים למטרתם עצמאית. במקרה וזה כושל הטייס יכול להתקרב למרחק התותח, כאשר הכוונת CSF-95 תראה לו את המיקום של הפגיעה של הפגזים. הגודל של הפיפר (נקודה המוקפת במעגל יהלומים המציין את מיקום הפגיעה) נקבע על ידי קריאת מרחק של המכ"ם. כאמור, בגלל אי אמינות המכ"ם, במטוסי המיראז' הישראלים שילבו מערכת עוקפת עם שני מפסקים במצערת שהיו קובעים את הכוונת למרחקים של 250, 400 ו-600 מטר.
מטוס מיראז' 3 בדומה למטוסי כנף דלתא ללא זנב אחרים מסוגלים לשאת פניות בזוויות התקפה גבוהות יותר יחסית לכנף משוכה רגילה בגלל מערבולות שנוצרות בשורש הכנף ונמשכות לאורכה הגורמות לאוויר להיצמד לקימור העליון של הכנף. עם זאת, הכנף הייתה גורמת לגרר גבוה בתמרונים חדים ובשל כך המטוס היה מאבד מהירות אוויר מהר מאוד. במצב שהמיראז' היה במרדף אחר מטוס יריב תכונה זאת הייתה מקלה למיראז' להישאר מאחורי המטוס היריב. במקרה שהיריב נמצא בגזרה האחורית של המיראז', תכונה זאת מאפשרת למיראז' לגרום לרודף לעקוף את המיראז' המתגונן וכך המיראז' יכול להפוך את היצרות.
יחסית למיג-21 בדגם F-13, המיראז' היה בעל יתרון בשיעור פנייה מתמשכת וחיסרון במישור האנכי בגלל שלמיג היה יתרון בנתון יחס דחף-משקל. דגמים MiG-21FL היה כבד יותר, ולכן נתון הדחף-משקל שלו היה שקול לזה של המיראז'. כמו כן במהירויות גבוהות מ-500 קשר קצב הגלגול של המיג צנח בצורה דרמטית.
מול מטוסי מיג-17 ו-19 שהיו בעלי ביצועים עדיפים בפניות במהירויות תת-קוליות טייסי חיל האוויר הישראלי הסיקו כי הם צריכים לשמור על מהירותם בכל מחיר. במקום להיכנס לקרב פניות, המיראז'ים היו ממירים את מהירותם לגובה בעזרת טיפוס ואז חזרה למהירות בעזרת צלילה בטקטיקה שכונתה תפירה, בגלל התנועה של המטוס מעל ואז מתחת וחוזר חלילה, עד שהמיראז' מגיע למצב מתאים לירי.
השפעה ומורשת.
המיראז' 3 לא היה מהפכני. הוא לא היה הראשון לשבור את מהירות מאך 2, הוא לא כלל מערכות אוויוניות מתקדמות במיוחד, הוא גם לא היה מטוס הדלתא העל-קולי הראשון. אבל הוא היה הצלחה כבירה בשביל צרפת וחברת דאסו. ביצועיו מול המתחרה הסובייטי העיקרי שלו – המיג 21, בשירות ישראל וספציפית במלחמת ששת הימים הביא הכרה מיידית ביכולתיו של המטוס. כ-70 אחוז מה ההזמנות למטוס התקבלו אחרי 1967. זה, יחד עם פרישתה של צרפת מהפיקוד המאוחד של נאט"ו, הפך את דאסו, ותעשיית המטוסים ואמצעי הלחימה הצרפתים, לחלופה ראויה לייצרני מטוסים משלושת הגדולות – ברית המועצות, ארצות הברית ואנגליה ונמצא למטוס ולכל משפחת הדגמים שלו שוק במדינות הבלתי-מזדהות.
במזרח התיכון וצפון אפריקה, ספציפית לאחר תחילת האמברגו הצרפתי על ישראל, דגמי המיראז' נראו כחובה לרכישה. מטוסי מיראז' 3 נמכרו ללבנון, מטוסי מיראז' 5 נמכרו ללוב, מצרים ואבו דאבי. בעוד המיראז' F1 נמכר לעיראק, מרוקו, לוב, ירדן, קטאר, וכווית. כמו כן מרבית מדינות דרום אמריקה רכשו מטוסי מיראז' 3 ו-5 בכללן ארגנטינה, ברזיל, קולומביה, צ'ילה, אקוודור, פרו, ו-ונצואלה.
המטוס גם הוכיח את עצמו כפלטפורמה גמישה שאפשרה שדרוג והתאמה למספר מנועים שונים גם בדגם מיראז' 3 וגם במיראז' 5, ואף לתוכניות השבחה מקיפות שהביאו את יכולותיהם לרמה של מטוסי קרב מדור 4. ספציפית מטוסי אטלס צ'יטה של דרום אפריקה (פרשו משירות ב-1990), ומטוסי מיראז' 3 ROSE שמשרתים עד היום בחיל האוויר הפקיסטני.
הצלחתו של המיראז' 3 הביאה להתפתחות של משפחה שלמה של דגמי מטוסי קרב והפך את כנף דלתא ללא זנב לסימן ההיכר של דאסו. השם מיראז' ועיצוב כנף הדלתא של דאסו אף עבר החייאה בצורה של מיראז' 2000 מטוס מדור 4 מתקדם שהיה יריב ל-F-16 וכלל יציבות סטטית שלילית ומערכת בקרת טיסה טוס-על-חוט. תוכנן אף מטוס מיראז' 4000 שהוצע כמתחרה במטוסי ה-F-15, אך בוטל מאחר שלא נמצאו לו רוכשים.
בישראל.
המיראז' 3 בחיל האוויר הישראלי היה קפיצת מדרגה הן מבחינת ביצועים, הן מבחינת מורכבות מערכת, והן מבחינת כלי נשק. זה המטוס הראשון בשירות החיל עם מכ"ם מורכב עם מודי פעולה מרובים, הראשון שיכל להפעיל סוגי טילי אוויר-אוויר מרובים, יחד עם ביצועיו המטוס דרש שינוי מעמיק בצורת הלחימה של טייסיו. למרות שחוסר האמינות של טילי האוויר-אוויר, שהכזיבו במשך תקופה ארוכה, במהלך שירותו של המטוס הזה הנשק העיקרי של טייסי הקרב הדרגתית השתנה מתותחים לטילים. בעוד סוף מלחמת ששת הימים, רוב ההפלות בוצעו בעזרת תותחים, הרי שבמלחמת יום הכיפורים המצב התהפך ורוב ההפלות בוצעו על ידי טילי חום דוגמת השפריר 2, הסיידווינדר והאטול.
33 מתוך 50 אלופי הפלות ישראלים השיגו את התואר במטוסי שחק. מתוך אחד עשרה אלופי הפלות שהשיגו עשר הפלות או יותר, רק אחד לא היה טייס מיראז' במהלך שירותו וכל השאר השיגו את מרבית הפלותיהם במטוסי שחק. בשירות חיל האוויר הישראלי מטוסי שחק צברו 282.5 הפלות ומטוסי הנשר השיגו 115 הפלות. 11 מטוסי שחק אבדו בקרבות אוויר, יחס ההפלות של מטוסי השחק היה 25.6:1. סך הכל 46 מטוסי שחק אבדו מכל הסיבות.
המיראז' 3 הפך למטוס מיתולוגי בישראל והיה במשך תקופה ארוכה להגדרה בעיני הציבור של מטוס קרב, והעלה את המעמד החברתי של טייסי הקרב. עידן המיראז' בחיל האוויר נתפס כעידן הזהב של החיל.
מייק וואלס
דיבה
שומריה
מוחמד מוסאדק
מוחמד מוסאדק (בפרסית: محمد مصدق, תעתיק מדויק: מֹחמד מֹצדֶק; 19 במאי 1882 – 5 במרץ 1967) היה ראש ממשלת איראן בין 1951 ל-1953. הודח על ידי השאה מוחמד רזה פהלווי בעזרת ה-CIA וה-MI6.
עלייתו לשלטון.
מוסאדק התחנך בצרפת ועלה בסולם הדרגות בשירות הממשלתי באיראן. בשנת 1914 מונה למושל מחוז פארס על ידי אחמד שאה קג'אר (השאה האחרון בשושלתו). לאחר מכן כיהן כשר האוצר (בשנת 1921) וכשר החוץ (בשנת 1923). אחר כך נבחר למג'לס, בית המחוקקים האיראני, אך לאחר שהוחלט על בחירת רזה פהלווי כשאה, פרש מתפקידו.
בשנת 1944 התפטר רזה פהלווי מתפקידו, ומוסאדק שב ונבחר לפרלמנט, הפעם כחבר מפלגת "החזית הלאומית", מפלגה ששמה לה כמטרה לסיים את הנוכחות המערבית שהלכה והתבססה באיראן, לאחר מאורעות מלחמת העולם השנייה, ובמיוחד להביא לסיום הניצול הזר של הנפט הפרסי, אשר החל עוד בשנת 1909 עם ייסודה של "חברת הנפט האנגלו-איראנית" (קודמתה של BP), אשר הייתה בבעלות בריטית והופעלה על ידי בריטים.
במרץ 1951, לאחר כישלון מגעים בנוגע לקבלת תקבולים גבוהים יותר מייצור הנפט, החליט המג'לס להלאים את תעשיית הנפט הלאומית, ויחד עמה את חברת הנפט האנגלו-איראנית. ראש הממשלה, הגנרל חאג'עלי רזמארא , אשר נבחר בשנת 1950, התנגד לחוק ההלאמה מטעמים טכניים. הוא נרצח ב-7 במרץ 1951 על ידי חבר בתנועה אסלאמיסטית קיצונית בשם "פידאין אל-אסלאם".
לאחר הירצחו של רזמרה הצביע המג'לס על בחירת מוסאדק כראש הממשלה החדש. כוחו הפוליטי של מוסאדק נשען על תמיכת שני גורמים - מפלגת תודה הפרו-סובייטית, וגורמים לאומניים ופונדמנטליסטיים. השאה הצעיר מוחמד רזא פהלווי, אשר היה מודע לפופולריות של מוסאדק ולכוחו הפוליטי, נאלץ לתת את הסכמתו למינוי. אחת מפעולותיו הראשונות של מוסאדק בתפקידו הייתה הפעלת חוק ההלאמה, והלאמת רכושה של חברת הנפט האנגלו-איראנית. לאחר הירצחו של רזמרה השאה היה בהלם וקרא: "אני לבד, אף אחד לא מבין את בעיותיי, כולם בקנוניה נגדי. חלק בכוונה וחלק לא. אך זה אני שאאלץ לשלם את העונש".
בתגובה להלאמה, הכריזה ממשלת בריטניה כי לא תתיר לממשלת מוסאדק לייצא את מוצרי הנפט המיוצרים במפעלים שהיו בבעלות החברה הבריטית. צי של ספינות מלחמה נשלח ליצור מצור ימי על המפרץ הפרסי על מנת למנוע כל ניסיון איראני לייצא מוצרי נפט בניגוד לחרם. משבר זה כונה "משבר אבדאן" על שם עיר הנפט בה היו מרוכזים רבים ממפעלי החברה הבריטית.